Gedagte vir die dag: Toekoms ingekleur met sy beloftes | Maroela Media
Die Here gee aan Moses die opdrag van die priesterlike seën en sluit hierdie seëngroet dan af met die woorde: "So moet die priesters my Naam oor die Israeliete uitroep, en Ek sal hulle seën" (Numeri 6:27). Wanneer ons die Naam van die Here oor ons en ons toekoms uitroep, sal ons geseënd wees! So 'n oneindig kosbare belofte.
Die Here beloof in hierdie seëngroet om ons te seën en te beskerm. Hierdeur roep Hy sy Naam as Almagtige Vader, Heilige en Ewige God oor ons uit. Die Here beloof om tot ons redding te verskyn en aan ons genadig te wees. So roep Hy sy Naam as Alomteenwoordige Verlosser en Saligmaker oor ons uit. Hy sluit af met die belofte om ons gebede te verhoor en aan ons vrede te gee. Daardeur roep Hy sy Naam as Wyse, Alomwetende, Liefdevolle en Onveranderlike Vader en Vredevors oor ons uit.
As ons sy beloftes en die onbeperkte krag daarvan ten volle kan begryp en in ons harte vasgryp, sal ons die toekoms met 'n lied in die hart tegemoetgaan. Ons sal die eer van die Here dag en nag besing. Sy Naam roem om sy oneindige liefde en trou. Die Here het sy Naam en sy Woord bo alles gestel. Wanneer ons in geloof uitroep na Hom, sal Hy ons gebede verhoor, ons van binne versterk en aan ons die mooiste toekoms en dit wat goed is, gee.
Beteken dit dat daar geen teenspoed oor ons pad sal kom nie? Nee, maar dat ons met harte deurdrenk met vrede, ook hierdie moeilike tye kan aandurf, met die wete dat Hy altyd getrou en regverdig is en alles ten goede vir ons sál laat meewerk!